## El Consell crea el Consell Valencià d’Igualtat com a òrgan clau per a garantir la perspectiva de gènere en totes les seues polítiques

*** El Ple del Govern Valencià ha autoritzat la rehabilitació integral de l’Hospital Doctor Moliner, amb una inversió superior a 65 milions d’euros
* També s’han ratificat contractes d’emergència per a la reparació d’infraestructures socials afectades per la DANA per import de més d’1,1 milions d’euros**

El Consell ha celebrat este dilluns la seua sessió ordinària en la qual s’ha adoptat, entre altres mesures, la creació del Consell Valencià d’Igualtat entre Dones i Hòmens, “un òrgan que naix amb l’objectiu d’impulsar la igualtat real i efectiva a la Comunitat Valenciana”, segons ha explicat la vicepresidenta primera i consellera de Servicis Socials, Igualtat i Vivenda, Susana Camarero.

En la seua intervenció davant dels mitjans de comunicació per a informar dels assumptes tractats en el Ple, la portaveu del Consell ha destacat el compromís del Govern Valencià per “erradicar qualsevol discriminació per raó de sexe i integrar la perspectiva de gènere en totes les nostres polítiques”.

Així, ha assenyalat que el Consell Valencià d’Igualtat serà l’òrgan d’assessorament directe a la Generalitat en matèria de polítiques d’igualtat i l’encarregat de l’emissió i l’elaboració d’informes i recomanacions.

El Consell, presidit per la titular de la conselleria competent en matèria d’igualtat, comptarà amb dos vicepresidències i 26 vocalies, repartides entre representants de l’Administració i diverses associacions i entitats.

En este sentit, la consellera ha considerat que el nou òrgan està convocat a convertir-se en “un eix vertebrador per a promoure una societat en la qual dones i hòmens tinguen les mateixes oportunitats”.

**Altres acords**

D’altra banda, Camarero ha informat que, en l’àmbit sanitari, el Consell ha autoritzat la contractació mixta per a la redacció del projecte i posterior execució de les obres de rehabilitació integral de l’Hospital Doctor Moliner (Serra), centre de referència per a pacients crònics i de llarga estada.

L’edifici, datat de 1943, requerix reformes estructurals per a garantir la continuïtat assistencial i la seguretat de pacients, personal i visitants. Per a fer-ho, el Consell destinarà un pressupost estimat que ascendix a 65,3 milions d’euros.

En matèria d’ocupació, la portaveu del Consell ha traslladat que s’ha aprovat un conveni amb l’Organisme Autònom Estatal Inspecció de Treball i Seguretat Social que permet l’ús de les aplicacions Ariadna i Ley45 per part de la Generalitat. “Estes ferramentes faciliten la tramitació del procediment sancionador en l’orde social i la gestió de comunicacions de desplaçament de treballadors en prestacions de servicis transnacionals”, ha indicat la consellera.

**Continuïtat de l’atenció social després de la DANA**

Quant a la sessió extraordinària, Camarero ha destacat que el Consell ha pres nota de sis declaracions d’emergència realitzades per l’Institut Valencià de Servicis Socials (IVASS) per un import total d’1.159.020 euros, amb l’objectiu de pal·liar els danys provocats per la DANA del 29 d’octubre passat, en diferents infraestructures i servicis de l’entitat.

Sobre estos contractes, la vicepresidenta ha subratllat que permeten “acostar de manera immediata els servicis socials als ciutadans afectats, especialment en zones allunyades o de difícil accés, i oferixen una atenció adaptada a les seues necessitats”.

Entre les actuacions d’emergència es troben la contractació del lloguer de 12 unitats mòbils, tres vehicles turisme, 60 ordinadors portàtils i 13 impressores per a donar suport a l’equip DANA de l’IVASS.

Este grup està integrat per 69 professionals, entre psicòlegs, treballadors socials, educadors, auxiliars administratius, conductors i jurídics, amb una dotació inicial de recursos humans valorada en més de 2,1 milions d’euros.

Els municipis prioritaris de l’actuació són Albal, Aldaia, Alfafar, Algemesí, Benetússer, Catarroja, Chiva, Massanassa, Paiporta, Picanya, Sedaví i Utiel, encara que no es descarta actuar en altres localitats segons les necessitats.

La consellera ha indicat que també es realitzaran obres urgents en la residència de Bennàger, situada a Aldaia, greument afectada per les inundacions, amb reparacions essencials per a garantir la seguretat i habitabilitat de les instal·lacions. Estes obres tenen un cost de 557.838 euros i seran executades en un termini màxim de quatre mesos.

D’altra banda, a causa de la inutilització de la flota d’autobusos de l’IVASS per la DANA, s’ha contractat, també d’emergència, el transport adaptat per a persones amb discapacitat intel·lectual i mobilitat reduïda. Estos servicis beneficiaran directament usuaris de centres ocupacionals i residències de Burjassot, Rocafort, Alzira, Xàtiva i Ontinyent, amb una inversió de més de 182.000 euros per als pròxims dotze mesos.

“Amb estes mesures garantim no només la continuïtat immediata dels nostres servicis, sinó també el benestar i la seguretat dels nostres usuaris, que sempre són la nostra màxima prioritat”, ha conclòs la vicepresidenta Susana Camarero.

Fecha: 17/03/2025